
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2023[footnoteRef:1], [1: 	Ú. v. EÚ L 58, 23.2.2023, s. 1, ELI: http://data.europa.eu/eli/budget/2023/1/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2023 (COM(2024)0272 – C10‑0070/2024)[footnoteRef:2], [2: 	Ú. v. EÚ C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	so zreteľom na výročnú správu o činnosti Súdneho dvora Európskej únie za rok 2023 a jeho výročnú správu o rozpočtovom a finančnom riadení za rok 2023,
–	so zreteľom na výročnú správu Dvora audítorov o plnení rozpočtu za rozpočtový rok 2023 spolu s odpoveďami inštitúcií[footnoteRef:3], [3: 	Ú. v. EÚ C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2023 v súlade s článkom 287 Zmluvy o fungovaní Európskej únie, [4: 	Ú. v. EÚ C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5: 	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6: 	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na stanovisko Výboru pre právne veci,
–	so zreteľom na správu Výboru pre kontrolu rozpočtu (A10-0050/2025),
1.	udeľuje tajomníkovi Súdneho dvora absolutórium za plnenie rozpočtu Súdneho dvora Európskej únie za rozpočtový rok 2023;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Súdnemu dvoru Európskej únie, Rade, Komisii, európskemu ombudsmanovi, európskemu dozornému úradníkovi pre ochranu údajov a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu zo 7. mája 2025 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2023, oddiel IV – Súdny dvor Európskej únie (2024/2022(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2023, oddiel IV – Súdny dvor Európskej únie,
–	so zreteľom na článok 102 a prílohu V k rokovaciemu poriadku,
–	so zreteľom na stanovisko Výboru pre právne veci,
–	so zreteľom na správu Výboru pre kontrolu rozpočtu (A10-0050/2025),
A.	keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;
B.	keďže Súdny dvor Európskej únie (ďalej len „Súdny dvor“) je súdny orgán Únie, ktorého úlohou je zabezpečovať súlad s právom Únie, a to tak, že dohliada na jednotný výklad a uplatňovanie zmlúv a zabezpečuje zákonnosť opatrení, ktoré prijímajú inštitúcie, orgány, úrady a agentúry Únie;
C.	keďže Súdny dvor pomáha zachovávať hodnoty Únie a prostredníctvom svojej judikatúry sa usiluje o budovanie Európy;
D.	keďže Súdny dvor tvoria dva súdy: Súdny dvor a Všeobecný súd;
E.	keďže Európsky parlament a Rada zmenili v roku 2024 Protokol č. 3 o štatúte Súdneho dvora (ďalej len „štatút“) [footnoteRef:7] v súvislosti s prenosom právomoci vydávať prejudiciálne rozhodnutia v osobitných oblastiach na Všeobecný súd; [7: 	Nariadenie Európskeho parlamentu a Rady (EÚ, Euratom) 2024/2019 z 11. apríla 2024, ktorým sa mení Protokol č. 3 o štatúte Súdneho dvora Európskej únie (Ú. v. EÚ L, 2024/2019, 12.8.2024, ELI: http://data.europa.eu/eli/reg/2024/2019/oj).] 

1.	konštatuje, že rozpočet Súdneho dvora patrí do okruhu 7 VFR „Európska verejná správa“, ktorý v roku 2023 predstavoval 12,3 miliardy EUR (čo predstavuje 6,4 % celkového rozpočtu Únie); konštatuje, že rozpočet Súdneho dvora vo výške približne 0,5 miliardy EUR predstavuje zhruba 3,9 % celkových administratívnych výdavkov Únie;
2.	konštatuje, že Európsky dvor audítorov (ďalej len „Dvor audítorov“) vo svojej výročnej správe za rozpočtový rok 2023 (ďalej len „správa Dvora audítorov“) preskúmal vzorku 70 transakcií v oddiele Administratíva, teda o 10 viac než v roku 2022; Dvor audítorov ďalej uvádza, že administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2023 predstavovali približne 70 % celkových administratívnych výdavkov, a výdavky na budovy, zariadenie, energie, komunikáciu a informačné technológie a že z jeho dlhoročnej práce vyplýva, že tieto výdavky sú celkovo nízkorizikové;
3.	konštatuje, že 21 (30 %) zo 70 operácií obsahovalo chyby, ale že Dvor audítorov na základe piatich vyčíslených chýb odhaduje, že chybovosť bola pod prahom významnosti;
4.	konštatuje, že v správe Dvora audítorov nie sú uvedené žiadne konkrétne problémy týkajúce sa Súdneho dvora;
Rozpočtové a finančné riadenie
5.	konštatuje, že rozpočet pridelený Súdnemu dvoru v roku 2023 predstavoval 486 025 796 EUR, čo znamená zvýšenie o 3,9 % v porovnaní s rokom 2022; konštatuje, že toto zvýšenie bolo spôsobené najmä úpravami platov predpokladanými na rok 2023; zdôrazňuje, že rozpočet Súdneho dvora je v zásade administratívny, pričom približne 75 % rozpočtových prostriedkov sa týka výdavkov na jeho členov a zamestnancov a takmer všetky ostatné sa týkajú výdavkov na budovy a IT;
6.	konštatuje, že celková miera plnenia rozpočtu na konci roka 2023 bola 97,72 %; konštatuje, že rozpočtovému orgánu bolo predložených päť presunov v súlade s článkom 29 nariadenia o rozpočtových pravidlách s cieľom posilniť rozpočtové položky „spotreba energií“, „nákup, prevádzka a údržba technického a programového vybavenia“ a „budovy“ z iných rozpočtových položiek, najmä z položky „platy a príspevky“ pre zamestnancov; konštatuje, že útočná vojna Ruska proti Ukrajine naďalej vytvárala tlak na rozpočet Súdneho dvora, a to aj v podobe rastúcej inflácie a úprav platov, výrazného zvýšenia nákladov na energiu a nákladov na viaceré tovary a služby;
7.	s uspokojením konštatuje, že povoľujúci úradník vymenovaný delegovaním vyhlásil, že pridelené zdroje boli použité na zamýšľaný účel a v súlade so zásadami správneho finančného riadenia a že zavedené kontrolné postupy poskytujú potrebné záruky, pokiaľ ide o zákonnosť a správnosť príslušných operácií;
8.	konštatuje, že priemerný čas úhrady platieb v roku 2023 bol 23,1 dňa v porovnaní s 24,32 dňa v roku 2022; vyzýva Súdny dvor, aby naďalej vyvíjal úsilie o skrátenie času na úhradu platieb, najmä vzhľadom na to, že v roku 2023 bolo 81 % faktúr prijatých elektronicky;
9.	konštatuje, že rozpočet Súdneho dvora na služobné cesty, ktorý v roku 2023 predstavoval 638 000 EUR v prípade zamestnancov aj členov, sa v roku 2023 zase znížil, a to o 3,3 % oproti roku 2022; konštatuje, že v roku 2023 sa využilo 85,1 % rozpočtových prostriedkov na služobné cesty oproti 46,6 % v roku 2022, a to z dôvodu pretrvávajúcich cestovných obmedzení, ktoré platili v tom čase;
Vnútorné riadenie, výkonnosť a vnútorná kontrola
10.	berie na vedomie zásadné kroky, ktoré Súdny dvor prijal v roku 2023 v rámci svojho úsilia o reformu súdnictva a ktoré viedli k čiastočnému prenosu súdnej právomoci rozhodovať v prejudiciálnych otázkach zo Súdneho dvora na Všeobecný súd; konštatuje, že na konci roka 2023 dosiahli Európsky parlament a Rada politickú dohodu o zmene štatútu Súdneho dvora s cieľom zlepšiť fungovanie Súdneho dvora vzhľadom na trvalý nárast jeho zaťaženosti a komplexnosti a citlivej povahy predložených otázok; konštatuje, že po prijatí reformy v roku 2024 boli prijaté podrobné pravidlá a postupy s cieľom dokončiť reformu a umožniť plnenie nového regulačného rámca od 1. októbra 2024;
11.	konštatuje, že Súdny dvor v roku 2023 rozhodol v piatich veciach týkajúcich sa zásady prednosti v súvislosti so štyrmi rozhodnutiami o prejudiciálnych otázkach, ktoré predložili súdy z Nemecka, Írska, Poľska a Rumunska, ako aj jedným konaním o nesplnení povinnosti týkajúcim sa Poľska; zdôrazňuje zásadný význam zásady prednosti práva Únie, ktorá zabezpečuje jednotný výklad a uplatňovanie práva Únie vo všetkých členských štátoch a chráni právny štát ako základnú hodnotu Únie; dôrazne potvrdzuje, že prednosť práva Únie je základným kameňom právneho poriadku Únie, a zdôrazňuje kľúčovú úlohu Súdneho dvora pri presadzovaní právneho štátu v celej Únii. konštatuje ďalej, že Všeobecný súd rozhodol v šiestich veciach v súvislosti s opatreniami na ochranu rozpočtu Únie pred porušovaním zásad právneho štátu maďarskou vládou, ktorá systematicky podkopáva základné hodnoty Únie; naliehavo vyzýva Komisiu, aby prijala rozhodné opatrenia na presadzovanie práva proti každému členskému štátu, ktorý spochybňuje alebo nerešpektuje záväznú povahu rozsudkov Súdneho dvora; zdôrazňuje, že v prípadoch týkajúcich sa vyšetrovania rozpočtu Únie musia všetky príslušné orgány v plnej miere dodržiavať zásady riadneho procesu a základné práva;
12.	konštatuje, že v článku 4 ods. 2 Zmluvy o Európskej únii je stanovené, že „Únia rešpektuje rovnosť členských štátov pred zmluvami, ako aj ich národnú identitu, obsiahnutú v ich základných, politických a ústavných systémoch vrátane regionálnych a miestnych samospráv. Rešpektuje ich základné štátne funkcie […]“;
13.	odsudzuje všetky vnútroštátne opatrenia alebo legislatívne kroky, ktorých cieľom je oslabiť kodifikáciu a výkon rozsudkov Súdneho dvora; požaduje vytvorenie formálneho monitorovacieho mechanizmu na sledovanie dodržiavania rozsudkov Súdneho dvora zo strany členských štátov a odporúča prepojiť súlad s vyplácaním finančných prostriedkov EÚ v rámci podmienenosti právnym štátom;
14.	konštatuje, že Súdnemu dvoru bolo v roku 2023 predložených 821 nových vecí v porovnaní s 806 vecami v roku 2022, z ktorých 63 % tvorili žiadosti o prejudiciálne rozhodnutie a 28,6 % odvolania proti rozhodnutiam Všeobecného súdu; konštatuje, že v prípade Všeobecného súdu došlo k značnému nárastu počtu vecí, keďže v roku 2023 mu bolo predložených 1 271 nových vecí v porovnaní s 904 vecami v roku 2022, a to vrátane mimoriadnej série 404 spoločných vecí predložených v októbri 2023; konštatuje, že v roku 2023 bolo Všeobecnému súdu predložených 37 % nových vecí vrátane série 404 spoločných vecí ako žalôb týkajúcich sa inštitucionálneho práva, 24,3 % vecí sa týkalo žalôb v oblasti duševného vlastníctva a 6 % sporov medzi inštitúciami Únie a ich zamestnancami; konštatuje, že celkový počet prebiehajúcich konaní zostáva v porovnaní s predchádzajúcimi rokmi stabilný: s ohľadom na už uvedených 404 vecí, ktoré sa prejednávali ako jedna vec, bolo na konci roka 2023 otvorených 2 587 vecí v porovnaní s 2 585 vecami na konci roka 2022 a 2 541 na konci roka 2021;
15.	konštatuje, že Súdny dvor v roku 2023 uzavrel 783 vecí v porovnaní s 808 vecami v roku 2022 a že Všeobecný súd v roku 2023 uzavrel 904 vecí v porovnaní s 858 vecami v roku 2022;
16.	víta zníženie priemernej dĺžky konaní vo veciach ukončených na Súdnom dvore, pričom v roku 2023 bola táto priemerná dĺžka 16,1 mesiaca v porovnaní so 16,4 mesiaca v roku 2022; konštatuje, že priemerná dĺžka konaní vo veciach ukončených na Všeobecnom súde bola 18,2 mesiaca v porovnaní so 16,2 mesiaca v roku 2022, pričom Všeobecný súd to vysvetlil povahou a súvisiacou komplexnosťou konaní vedených v roku 2023;
17.	berie na vedomie skrátenie priemerného času potrebného na prejednávanie žalôb na Súdnom dvore (z 23,5 mesiaca v roku 2022 na 20,8 mesiaca v roku 2023) a návrhov na prejudiciálne konania (zo 17,3 mesiaca na 16,8 mesiaca); konštatuje, že pokiaľ ide o spory na Súdnom dvore, výrazne sa zvýšil počet žalôb, najmä v oblasti životného prostredia, a že prejudiciálne otázky položené Súdnemu dvoru v roku 2023 sa týkali najmä priestoru slobody, bezpečnosti a spravodlivosti, po ktorom nasledovali dane, ochrana spotrebiteľa a doprava; konštatuje, že pokiaľ ide o spory pred Všeobecným súdom, počet vecí v oblasti duševného vlastníctva a hospodárskej a menovej politiky vrátane bankovníctva sa zvýšil;
18.	s uspokojením berie na vedomie vysokú mieru využívania systému e-Curia v roku 2023, pričom bolo zaregistrovaných 10 502 účtov e-Curia: 94 % podaní na Všeobecnom súde bolo podaných prostredníctvom e-Curia, čo je rovnako ako v roku 2022, zatiaľ čo miera používania e-Curia na Súdnom dvore sa zvýšila približne na 89 % v porovnaní s 87 % v roku 2022;
19.	oceňuje pokrok dosiahnutý pri digitalizácii súdnych archívov s cieľom zachovať dokumenty pre budúce konzultácie a uľahčiť prístup výskumných pracovníkov a verejnosti prostredníctvom digitálneho portálu;
20.	víta prístup Súdneho dvora EÚ založený na výkonnosti, ktorý mu umožňuje prijímať rozhodnutia na základe výkonnostných výsledkov a miery dosiahnutia jeho cieľov, ktorá sa meria prostredníctvom súboru ukazovateľov pracovného zaťaženia a operačných ukazovateľov; konštatuje, že kľúčové ukazovatele výkonnosti, ktoré používa Súdny dvor, sa týkajú širokej škály osobitných oblastí na účel podpory piatich cieľov v oblasti riadenia v súvislosti s riadnym fungovaním Súdneho dvora, a to digitalizácie a vznikajúcich technológií, otvorenosti a transparentnosti, mnohojazyčnosti a riadenia ľudských zdrojov;
21.	konštatuje, že rámec vnútornej kontroly Súdneho dvora bol v rokoch 2022 a 2023 predmetom hĺbkového hodnotenia, ktoré potvrdilo jeho spôsobilosť; konštatuje, že v rámci tohto hodnotenia boli prispôsobené postupy finančnej kontroly s cieľom zvýšiť efektívnosť týchto kontrol;
22.	konštatuje, že hlavné interné audity uskutočnené v roku 2023 sa týkali výdavkov Súdneho dvora na upratovanie budov, účinnosť systémov vnútornej kontroly v záujme zabezpečenia IT aktív Súdneho dvora a konania na výber zamestnancov; konštatuje, že v rámci jedného auditu bola tiež vykonaná štúdia, ktorej predmetom bolo používanie umelej inteligencie v oblasti súdnictva v súvislosti s vykonávaním „stratégie integrácie nástrojov založených na umelej inteligencii do činností Súdneho dvora “; konštatuje, že útvary Súdneho dvora v mnohých prípadoch prijali opatrenia na realizáciu odporúčaní vnútorného auditu ešte pred formálnym dokončením vnútorných auditov a že podľa vnútorného audítora boli tieto opatrenia uspokojivé;
Ľudské zdroje, rovnosť a dobré pracovné podmienky zamestnancov
23.	konštatuje, že Súdny dvor na konci roka 2023 zamestnával 1340 úradníkov (58 %), 765 dočasných zamestnancov (33 %) podľa článku 2 písm. a), b) a c) Podmienok zamestnávania ostatných zamestnancov Únie a 198 zmluvných zamestnancov (9 %); konštatuje, že miera obsadenosti pracovných miest v pláne pracovných miest na konci roka 2023 bola 97,11 %; ďalej konštatuje, že ročná fluktuácia zamestnancov v roku 2023 bola 7,8 %, čo vyplynulo najmä z toho, že 20 % zamestnancov, ktorí odišli zo Súdneho dvora, odišlo na dôchodok;
24.	konštatuje, že Súdny dvor sa skladá z 27 sudcov a 11 generálnych advokátov a že v roku 2023 nenastúpil do funkcie žiadny nový sudca ani generálny advokát; ďalej konštatuje, že Všeobecný súd sa skladá z 54 sudcov a že v roku 2023 nastúpili do funkcie dvaja noví sudcovia, jedna žena a jeden muž; ďalej konštatuje, že v roku 2023 bol zvolený nový tajomník Všeobecného súdu;
25.	víta podrobné odpovede Súdneho dvora na dotazník Výboru Európskeho parlamentu pre kontrolu rozpočtu, ktoré súd poskytol v rámci súčasného postupu udeľovania absolutória, najmä pokiaľ ide o rozdelenie zamestnancov na konci roka 2023; konštatuje, že zloženie na Súdnom dvore a Všeobecnom súde z rodového hľadiska je naďalej veľmi nevyvážené; oceňuje list predsedu Všeobecného súdu predsedovi Konferencie zástupcov členských štátov v roku 2024, v ktorom vyzýva členské štáty, aby pri navrhovaní kandidátov na nahradenie sudcov a generálnych advokátov zohľadnili potrebu rodovej rovnováhy; vyzýva členské štáty, aby pri navrhovaní kandidátov na nahradenie sudcov zohľadnili potrebu rodovej rovnováhy;
26.	berie na vedomie, že z 2 303 úradníkov a zamestnancov, ktorí pôsobili na konci roka 2023, predstavovali 61 % ženy; víta skutočnosť, že podiel žien na administratívnych pozíciách bol na úrovni 55 %, a najmä to, že na radiacich pozíciách sa zvýšil na 43 %, v porovnaní so 40 % v roku 2022 a 2021, čo potvrdzuje vzostupný trend zaznamenaný od roku 2018 (41 % v roku 2020, 39 % v roku 2019 a 37,5 % v roku 2018); konštatuje však, že ženy sú najviac zastúpené v triedach asistentov a najmenej na pozíciách vyššieho manažmentu; vyzýva Súdny dvor, aby zabezpečil väčšie zastúpenie žien na vyšších riadiacich pozíciách a prijal ďalšie opatrenia na podporu rodovej rovnováhy na všetkých úrovniach; víta úsilie Súdneho dvora o zabezpečenie rovnosti, začlenenia a rozmanitosti, najmä vo fáze prijímania do zamestnania;
27.	vyzýva Súdny dvor, aby uverejnil výročnú správu o rodovej rovnosti a rozmanitosti s cieľom zabezpečiť transparentnosť rodového zastúpenia na všetkých úrovniach inštitúcie vrátane sudcov, generálnych advokátov a administratívnych pracovníkov, ako aj stanoviť konkrétne opatrenia na zlepšenie rodovej parity na vyšších pozíciách;
28.	víta skutočnosť, že medzi zamestnancami Súdneho dvora sú zastúpené všetky štátne príslušnosti, poznamenáva však, že niektoré štátne príslušnosti sú zastúpené viac ako iné; víta skutočnosť, že Súdny dvor sa naďalej usiloval podporovať lepšiu geografickú rovnováhu medzi zamestnancami, najmä väčším zviditeľnením a zvyšovaním atraktívnosti voľných pracovných miest, vytváraním a ponukou priaznivejších pracovných podmienok s cieľom prilákať dočasných zamestnancov z niektorých menej zastúpených členských štátov a rozsiahlejším informovaním rôznych cieľových skupín o pracovných príležitostiach na Súdnom dvore v roku 2023; konštatuje, že prostredníctvom programu stáží na Súdnom dvore bolo vynaložené značné úsilie o prilákanie mnohých talentovaných mladých ľudí z rôznych členských štátov; vyzýva Súdny dvor, aby preskúmal, či sú stážisti zo všetkých členských štátov zastúpení proporcionálne;
29.	naliehavo žiada Súdny dvor, aby podporoval viacjazyčné pracovné prostredie, pričom uznáva jeho potenciál posilniť spravodlivé rozdelenie štátnych príslušností medzi zamestnancami; vyzýva všetky inštitúcie EÚ, aby dodržiavali a zabezpečili zásadu viacjazyčnosti;
30.	víta prácu, ktorú odviedla medziinštitucionálna skupina na vysokej úrovni v snahe zvýšiť atraktívnosť Luxemburska ako miesta výkonu práce zamestnancov; vyzýva Súdny dvor, aby v rámci rôznych iniciatív udržiaval a posilňoval spoluprácu s ostatnými inštitúciami so sídlom v Luxembursku; s uznaním konštatuje, že rozpočtový orgán schválil na rozpočtový rok 2025 potrebné rozpočtové prostriedky, aby bolo možné udeliť zamestnancom nižších tried príspevok na bývanie, ako odporučila medziinštitucionálna skupina na vysokej úrovni; žiada, aby bol Európsky parlament informovaný o napredovaní týchto iniciatív, ktoré majú zvýšiť príťažlivosť Luxemburska ako miesta výkonu práce;
31.	konštatuje, že Súdny dvor zrealizoval v roku 2023 niekoľko iniciatív na podporu fyzického a duševného zdravia zamestnancov, a to formou špecializovaných workshopov a opatrení na zvyšovanie povedomia; konštatuje, že vedúci pracovníci vyhodnotili systém práce na diaľku, ktorý začal platiť 1. mája 2022, pozitívne, pričom 92 % z nich uviedlo, že produktivita zamestnancov bola buď rovnaká, alebo vyššia ako pred zavedením tohto systému; konštatuje, že v záujmu dosiahnutia lepšej rovnováhy medzi súkromným a pracovným životom Súdneho dvora v roku 2023 svojim zamestnancom opäť ponúkol možnosť pracovať na diaľku mimo miesta zamestnania až desať dní za rok, najmä počas súdnych prázdnin;
32.	víta prebiehajúce osvetové, informačné a vzdelávacie kampane zamerané na presadzovanie začleňovania, vzájomného rešpektu, spolupráce a podpory pre osoby so zdravotným postihnutím a ich pomocníkov;
33.	konštatuje, že počet pracovných dní platenej práceneschopnosti v roku 2023 bol 20 198, čo v porovnaní s rokom 2022 predstavuje zníženie o 14,78 %; so znepokojením konštatuje, že lekárska služba v roku 2023 ohlásila 11 prípadov vyhorenia; víta dôkladnú analýzu správ o diagnóze, ktorú vykonal Súdny dvor s cieľom určiť prípady pracovného vyhorenia a dôraz Súdneho dvora na preventívne opatrenia, najmä na posilnenie svojho tímu zdravotníckych a sociálnych pracovníkov, prevenciu psychosociálnych rizík pri práci a zavedenie aktivít na zvyšovanie informovanosti manažmentu o práve na odpojenie sa a o rizikách prepracovania; nabáda Súdny dvor, aby sa naďalej zameriaval na tento problém s cieľom predchádzať ďalším prípadom spojeným s vyhorením a informoval Európsky parlament o opatreniach prijatých v tejto súvislosti;
34.	konštatuje, že v roku 2023 sa začalo administratívne vyšetrovanie vo veci údajného sexuálneho obťažovania týkajúcej sa jedného zamestnanca a že táto vec bola v roku 2024 ukončená uložením sankcie; vyjadruje znepokojenie nad tým, že v roku 2023 bol zaznamenaný aj postup pomoci vo veci údajného obťažovania týkajúcej sa sudcu, no v tejto veci nebolo konštatované obťažovanie; konštatuje, že medziútvarová pracovná skupina zriadená v marci 2023 preto pred ratifikáciou Dohovoru Rady Európy o predchádzaní násiliu na ženách a domácemu násiliu a o boji proti nemu preskúmala existujúce pravidlá a postupy na Súdnom dvore s cieľom predchádzať obťažovaniu a vydala niekoľko odporúčaní, aby sa tieto pravidlá a postupy zlepšili; nabáda Súdny dvor, aby sa nimi riadil a naďalej netoleroval obťažovanie na pracovisku zavedením povinnej odbornej prípravy o nevedomej zaujatosti a etických normách pre všetkých sudcov a vyšších úradníkov s cieľom zabrániť zneužívaniu moci;
Etický rámec
35.	s uspokojením konštatuje, že v nadväznosti na požiadavku uvedenú v predchádzajúcich odporúčaniach k absolutóriu bol v roku 2023 vypracovaný a v marci 2024 prijatý nový kódex správania o právach a povinnostiach úradníkov a ostatných zamestnancov Súdneho dvora, v ktorom sa odrážajú hodnoty Súdneho dvora a jeho záväzok k etickému správaniu; konštatuje, že kódex správania obsahuje ustanovenia o konflikte záujmov, povinnosti lojality, povinnosti zachovania dôvery a diskrétnosti, mimopracovných činnostiach, pracovných činnostiach po odchode zo služby a publikáciách a že sa uplatňuje aj na vyslaných národných expertov a odborných justičných stážistov v rámci Európskej siete odbornej justičnej prípravy; konštatuje, že v roku 2023 boli pre zamestnancov a vedúcich pracovníkov zorganizované osvetové činnosti a prepracované školenia o kódexe správania, pričom sa osobitný dôraz kládol na nových zamestnancov; požaduje pravidelnú povinnú odbornú prípravu pre všetkých zamestnancov a žiada, aby bol Európsky parlament priebežne informovaný o dodržiavaní kódexu správania;
36.	konštatuje, že pred tým, ako kódex správania nadobudol účinnosť, bol v dvoch potenciálnych prípadoch ohlásený konflikt záujmov, ktoré boli vybavené v súlade s platnými postupmi s cieľom zabezpečiť, aby sa noví dotknutí zamestnanci nepodieľali na správe dokumentov, ktoré poznali v predchádzajúcom zamestnaní;
37.	konštatuje, že po prijatí Etického kódexu členov a bývalých členov Súdneho dvora boli vyhlásenia členov o záujmoch uverejnené online, aby sa predišlo akýmkoľvek prípadným konfliktom záujmov pri riešení prípadov; konštatuje, že Súdny dvor nepretržite prehodnocuje svoje vnútorné pravidlá v tejto oblasti, aby boli stále aktuálne a aby bola zaistená čo najvyššia úroveň etického správania; vyzýva Súdny dvor, aby zriadil nezávislý etický výbor, ktorý bude dohliadať na dodržiavanie kódexu správania a vyšetrovať možné porušenia; požaduje povinnú každoročnú odbornú prípravu v oblasti etiky pre všetkých zamestnancov Súdneho dvora vrátane sudcov a generálnych advokátov s cieľom zachovať integritu súdu; žiada Súdny dvorÚ, aby informoval Európsky parlament o výsledkoch akéhokoľvek ďalšieho hodnotenia účinnosti tohto opatrenia, ktorého cieľom je predchádzať konfliktom záujmov;
38.	víta uverejnenie vyhlásení členov Súdneho dvora o záujmoch, ale požaduje zavedenie štandardného procesu preverovania pred vymenovaním s cieľom identifikovať a zmierniť potenciálne konflikty záujmov v počiatočnom štádiu; naliehavo vyzýva Radu, aby vypracovala transparentné usmernenia pre členské štáty pri navrhovaní kandidátov na sudcovské pozície na Súdnom dvore;
39.	naliehavo žiada Súdny dvor, aby zaviedol politiku povinného vylúčenia sudcov v prípadoch, keď majú predchádzajúci profesionálny vzťah s účastníkmi konania pred Súdnym dvorom; požaduje prísnejšie preverovanie konfliktov záujmov sudcov a vysokopostavených zamestnancov vrátane pravidelných aktualizácií požiadaviek na zverejňovanie finančných informácií; žiada zverejnenie rozhodnutí o vylúčení v reálnom čase v prípadoch, keď sudcovia oznámia konflikt záujmov, čím sa zabezpečí väčšia transparentnosť súdneho procesu a posilní dôvera verejnosti v nestrannosť a integritu Súdneho dvora;
40.	konštatuje, že v roku 2023 mali všetci členovia Súdneho dvora bydlisko v Luxembursku v súlade s článkom 14 štatútu;
41.	konštatuje, že zoznam externých činností, ktoré vykonávajú členovia Súdneho dvora a Všeobecného súdu, sa od roku 2018 uverejňuje na webovom sídle Súdneho dvora; ďalej poznamenáva, že zoznam je pre širokú verejnosť ťažko čitateľný, a odporúča jeho revíziu s cieľom zabezpečiť väčšiu zrozumiteľnosť a informatívnosť; konštatuje, že Súdny dvor na všeobecnej schôdzi alebo plenárne zasadnutie Všeobecného súdu udelí predbežné povolenie len vtedy, ak je externá činnosť zlučiteľná s požiadavkami etického kódexu a s povinnosťami člena byť k dispozícii na výkon súdnych činností; žiada Súdny dvor, aby v súlade s predchádzajúcimi odporúčaniami k absolutóriu informoval rozpočtový orgán o akýchkoľvek iniciatívach, ktoré majú zlepšiť zrozumiteľnosť informácií týkajúcich sa externých činností;
42.	konštatuje, že pravidlá týkajúce sa ciest a služobných ciest členov a používania vodičov a služobných vozidiel, ktoré boli aktualizované v roku 2021, stanovujú, že Súdny dvor hradí len prevádzkové náklady vyplývajúce z použitia vozidla na účely splnenia príkazu na služobnú cestu alebo výkonu mandátu člena do vzdialenosti 10 000 km; pripomína, že vozový park by sa v žiadnom prípade nemal využívať mimo rámca výlučného plnenia povinností členov Súdneho dvora, a konštatuje, že Súdny dvor oznámil, že rokuje s ďalšími inštitúciami a orgánmi o vytvorení harmonizovaného súboru pravidiel využívania služobných vozidiel, pričom treba dbať na autonómiu jednotlivých inštitúcií a orgánov; vyzýva všetky inštitúcie Únie, aby sa dohodli na jednotnom systéme, ktorý by sa uplatňoval horizontálne, čo by znížilo zmätok a zvýšilo transparentnosť a efektívnosť pri využívaní verejných prostriedkov; žiada Súdny dvor, aby informoval Európsky parlament o pokroku v tomto prípade;
43.	konštatuje, že v roku 2023 bol uzavretý prípad, ktorý vyšetroval úrad OLAF a ktorý bol spomenutý v predchádzajúcich uzneseniach o absolutóriu, keď išlo o konanie zamestnanca, ktoré možno predstavuje závažné porušenie povinností; konštatuje, že Súdny dvor nemá informácie o žiadnom novom vyšetrovaní úradu OLAF ani jeho odporúčaní v roku 2023;
44.	konštatuje, že Súdny dvor neoznámil v roku 2023 žiadne prípady podvodu, korupcie alebo zneužitia finančných prostriedkov Únie; konštatuje, že stratégia Súdneho dvora pre boj proti podvodom je neoddeliteľnou súčasťou jeho integrovaného rámca vnútornej kontroly a riadenia rizík, s osobitným dôrazom na riziká neoprávneného zverejňovania informácií;
Transparentnosť a prístup občanov k spravodlivosti
45.	víta úsilie Súdneho dvora o posilnenie transparentnosti, prístupu k spravodlivosti a otvorenosti voči verejnosti, ktorým prispieva k posilneniu dôvery verejnosti v inštitúcie Únie;
46.	konštatuje, že Súdny dvor v roku 2023 posilnil službu strímingu vypočutí na Súdnom dvore a Všeobecnom súde prostredníctvom webového sídla Curia, čím uľahčil prístup občanov k súdnym aktivitám Súdneho dvora; víta zlepšenie webového sídla Curia, pokiaľ ide o jeho štruktúru, funkcie a obsah; víta, že na webovom sídle Curia sa od roku 2023 naživo vysielajú vyhlásenia rozsudkov Súdneho dvora, prednesy stanovísk generálnych advokátov, vypočutia veľkej komory a niektoré vypočutia komôr, v ktorých zasadá päť sudcov; vyzýva Súdny dvor, aby ďalej zlepšoval transparentnosť tým, že bude na svojom webovom sídle vysielať všetky vypočutia Súdneho dvora a Všeobecného súdu a trvalo ich uchovávať online;
47.	víta, že Súdny dvor bude v nadväznosti na reformu svojho štatútu uverejňovať vyjadrenia alebo písomné pripomienky predložené v rámci prejudiciálnych konaní po ukončení týchto konaní okrem prípadov, keď dotknutá osoba vznesie námietku proti uverejneniu svojho vyjadrenia alebo písomnej pripomienky; zdôrazňuje, že toto uverejňovanie zlepší transparentnosť a prístup občanov k spravodlivosti, a vyzýva Súdny dvor, aby na svojom webovom sídle uverejňoval všetky dokumenty súvisiace s danou vecou; vyzýva Súdny dvor, aby zaviedol postup, ktorý by mohol použiť ktokoľvek na získanie interného prístupu ku všetkým dokumentom týkajúcim sa určitej veci;
48.	konštatuje, že Všeobecný súd prijal v apríli 2023 a Súdny dvor v septembri 2024 pravidlá používania videokonferencií, podľa ktorých môže strana konania požiadať o použitie videokonferencie, ak sa jej zástupca nemôže z bezpečnostných alebo iných vážnych dôvodov osobne zúčastniť na konaní;
49.	konštatuje, že pravidlá stanovené rozhodnutím Súdneho dvora z 26. novembra 2019, ktoré sa týkajú prístupu verejnosti k dokumentom v držbe Súdneho dvora pri výkone jeho administratívnych funkcií, sa nevzťahujú na súdnu dokumentáciu, v prípade ktorej sa prístup riadi rokovacím poriadkom Súdneho dvora alebo rokovacím poriadkom Všeobecného súdu; konštatuje, že Súdny dvor v roku 2023 zaregistroval 21 žiadostí o prístup verejnosti k administratívnym dokumentom a udelil prístup k administratívnym dokumentom v 12 prípadoch; konštatuje, že európska ombudsmanka v roku 2023 nezistila žiadne prípady nesprávneho úradného postupu zo strany Súdneho dvora;
50.	vyzýva Súdny dvor, aby zjednodušil proces vyhľadávania konkrétnych rozhodnutí v aplikácii e-Curia; víta úsilie vynaložené na to, aby rozhranie bolo pre klientov ústretovejšie a intuitívnejšie;
Digitalizácia, kybernetická bezpečnosť a ochrana údajov
51.	konštatuje, že v porovnaní s rokom 2022 sa rozpočtové výdavky v roku 2023 zvýšili o 10,9 % na IT projekty, o 13 % na IT vybavenie, o 59 % na projekty v oblasti kybernetickej bezpečnosti a o 72 % na služby, licencie a vybavenie v oblasti kybernetickej bezpečnosti;
52.	konštatuje, že jednou z priorít Súdneho dvora v roku 2023 bola naďalej realizácia hlavných projektov digitalizácie v rámci stratégie digitálnej transformácie, ako je vývoj integrovaného systému správy prípadov (SIGA), podpora využívania aplikácie e-Curia na predkladanie a doručovanie procesných dokumentov elektronickým spôsobom, prijatie elektronického podpisu (eSignature) a prijatie systému HAN/Ares na elektronické zaznamenávanie a správu dokumentov; konštatuje, že Súdny dvor sleduje návratnosť investícií do projektov digitalizácie z hľadiska nákladov a efektívneho využívania zdrojov, a žiada Súdny dvor, aby informoval orgán udeľujúci absolutórium o svojich zisteniach v tejto oblasti;
53.	konštatuje, že Súdny dvor v rámci svojej komplexnej iniciatívy na zlepšenie prístupnosti pre zraniteľné osoby a ich začlenenie naďalej uplatňuje koncepciu tzv. prístupnosti už v štádiu návrhu v prípade akejkoľvek zmeny a vývoja svojich IT systémov; konštatuje, že v nadväznosti na audit webového sídla Curia Súdny dvor začal zlepšovať jeho prístupnosť pre celú škálu používateľov, ako sú ľudia s poruchami zraku, sluchu alebo duševnou poruchou;
54.	konštatuje, že Súdny dvor zrealizoval niekoľko projektov založených na umelej inteligencii, ako je automatizácia analýzy dokumentov na účel odkazov na platné právne predpisy a pomoc pri overovaní faktúr prostredníctvom robotických procesov a prepisu pojednávaní, v súlade so svojou novou stratégiou integrácie umelej inteligencie, ktorú prijal v júni 2023; zdôrazňuje, že je mimoriadne dôležité, aby sa umelá inteligencia používala spôsobom, ktorý v plnej miere zachová nezávislosť, kvalitu právnych procesov bez ich narušenia, riadne zohľadní etické otázky a aby sa používala pod ľudským dohľadom a umožňovala ľudský zásah s cieľom zabrániť negatívnym dôsledkom alebo rizikám, alebo zastaviť systém, ak nefunguje tak, ako bolo zamýšľané; konštatuje, že Súdny dvor v rámci tejto stratégie zriadil správnu radu pre umelú inteligenciu, ktorú tvoria členovia Súdneho dvora a Všeobecného súdu a ktorej úlohou je dohliadať na etické aspekty používania umelej inteligencie v rámci Súdneho dvora a stanovovať jasné hranice jej používania; víta usmernenia pre zamestnancov týkajúce sa používania umelej inteligencie, ktoré vypracovala rada; víta iniciatívy, ktoré boli zavedené s cieľom zvýšiť zručnosti zamestnancov v oblasti digitálnych kompetencií prostredníctvom programov odbornej prípravy v spolupráci s Medziinštitucionálnym výborom pre digitálnu transformáciu (ETA); zdôrazňuje, že digitalizácia justície a prijatie nových technológií, ako je umelá inteligencia, prinesie značné výhody pre efektívne fungovanie Súdneho dvora; odporúča však, aby sa Súdny dvor pripravil na súvisiace kybernetickobezpečnostné riziká a ešte viac posilnil svoju spoluprácu s Agentúrou EÚ pre kybernetickú bezpečnosť a tímom CERT-EU.
55.	konštatuje, že v roku 2023 neboli Súdnemu dvoru EÚ oznámené žiadne vyšetrovania európskeho dozorného úradníka pre ochranu údajov (ďalej len „EDPS“); konštatuje, že EDPS v roku 2023 nevydal žiadne špecifické odporúčanie pre Súdny dvor EÚ v nadväznosti na svoje vyšetrovanie vo veci používania cloudových služieb webovými službami spoločnosti Amazon; konštatuje, že EDPS uverejnil v roku 2023 rozhodnutie, ktorým potvrdil, že Súdny dvor používa cloudové služby videokonferencie v súlade s právnymi predpismi na ochranu údajov; opakuje však svoje obavy, pokiaľ ide o využívanie externých cloudových služieb, vzhľadom na rastúce hrozby v oblasti kybernetickej bezpečnosti a digitálnej suverenity;
56.	víta skutočnosť, že Súdny dvor prijal v roku 2023 plán v kybernetickej oblasti a posilňuje svoje kybernetickobezpečnostné operatívne kapacity, aby mohol lepšie chrániť svoje systémy pred čoraz väčším počtom kybernetických útokov; okrem toho zdôrazňuje, že spoľahlivá stratégia kybernetickej bezpečnosti je základným nástrojom na boj proti zahraničnému zasahovaniu, ktorého cieľom je oslabiť integritu európskych inštitúcií; konštatuje, že Súdny dvor prijal rôzne opatrenia na posilnenie svojej pripravenosti v oblasti kybernetickej bezpečnosti a schopnosti obnoviť prevádzku po bezpečnostných incidentoch, a to aj svojím zapojením do správy Medziinštitucionálnej rady pre kybernetickú bezpečnosť a kombináciou kybernetickobezpečnostných kontrol a nástrojov v súlade s odporúčaniami tímu CERT-EU; konštatuje, že rozpočtový orgán schválil na rozpočtový rok 2025 potrebné rozpočtové prostriedky na dve dodatočné pracovné miesta s cieľom posilniť personálne kapacity Súdneho dvora v oblasti kybernetickej bezpečnosti;
57.	víta prijaté opatrenia, ako sú audity kybernetickej bezpečnosti, odborná príprava zamestnancov a protokoly rýchlej reakcie na incidenty, na ochranu technologickej infraštruktúry Súdneho dvora pred kybernetickými hrozbami; zdôrazňuje, že digitalizácia súdnictva a používanie nových technológií, ako je umelá inteligencia, prinesie mnoho výhod, pokiaľ ide o hladké fungovanie Súdneho dvora, ale prináša aj riziká, ktorým musí Súdny dvor predchádzať a chrániť sa pred nimi; v tejto súvislosti navrhuje, aby Súdny dvor vypracoval stratégiu kybernetickej bezpečnosti a zintenzívnil spoluprácu s ostatnými inštitúciami Únie, najmä s agentúrou ENISA (Agentúra EÚ pre kybernetickú bezpečnosť), v oblasti predchádzania kybernetickým útokom, ktorých počet a sofistikovanosť v Európe exponenciálne rastú;
58.	víta iniciatívu prideľovania fiktívnych mien anonymizovaným prípadom prostredníctvom automatizovaného počítačového generátora mien s cieľom posilniť ochranu osobných údajov a uľahčiť identifikáciu jednotlivých prípadov;
59.	s uspokojením berie na vedomie zmenu rokovacieho poriadku Všeobecného súdu, ktorou sa objasnia a zjednodušia súdne konania vrátane možnosti využívania videokonferencií na pojednávaniach, elektronického podpisovania rozhodnutí a určenia pilotných vecí;
Budovy
60.	konštatuje, že v nadväznosti na celoplošné úvahy v rôznych útvaroch o najúčinnejšom využití priestorov Súdneho dvora, ktoré boli ukončené v roku 2023, sa spustili pilotné projekty; konštatuje, že výsledky týchto projektov budú spolu s ďalšími faktormi, ako sú environmentálne a rozpočtové aspekty, kvalita súdnictva, dobré podmienky na pracovisku, začlenenie, prístupnosť a atraktivita Súdneho dvora, zohľadnené v záverečnom rozhodnutí o využívaní budov Súdneho dvora; žiada, aby bol Parlament priebežne informovaný o vykonávaní týchto záverov a dôsledkoch pre organizáciu pracovného priestoru;
61.	konštatuje, že Súdny dvor pokračoval v roku 2023 v realizácii svojej komplexnej iniciatívy na zlepšenie prístupnosti pre osoby so zdravotným postihnutím a ich začlenenia s cieľom zaručiť všetkým jednotlivcom, účastníkom konaní aj návštevníkom fyzický aj virtuálny prístup k Súdnemu dvoru; konštatuje, že Súdny dvor začal v roku 2023 zostavovať inventár svojej infraštruktúry s cieľom dosiahnuť k 1. januáru 2032 súlad s novými vnútroštátnymi právnymi predpismi týkajúcimi sa prístupnosti; žiada, aby bol Európsky parlament priebežne informovaný o ďalších iniciatívach v tejto oblasti;
Životné prostredie a udržateľnosť
62.	s uspokojením konštatuje, že Súdny dvor v roku 2023 naďalej podstatne znižoval svoju spotrebu energie a uhlíkovú stopu oproti roku 2015, čo je východisko pre vykonávanie schémy pre environmentálne manažérstvo a audit v rámci stratégie Súdneho dvora, vďaka opatreniam na úsporu energií a optimalizácii infraštruktúry na kúrenie, chladenie a osvetlenie; konštatuje, že spotreba tepla klesla v roku 2023 oproti roku 2015 o 33,5 %, elektriny o 28,7 %, vody o 20,1 %, kancelárskeho papiera o 63 %, množstvo kancelárskeho odpadu a odpadu z jedální o 43 % a emisií skleníkových plynov o 30,2 %; víta skutočnosť, že Súdny dvor uplatnil kritériá zeleného obstarávania pri 10 výzvach na predloženie ponuky s hodnotou nad 60 000 EUR; víta záväzok Súdneho dvora týkajúci sa schémy pre environmentálne manažérstvo a audit (EMAS); nabáda Súdny dvor, aby pokračoval v úsilí o zníženie svojho environmentálneho vplyvu prostredníctvom stratégie na dosiahnutie uhlíkovej neutrality do roku 2035;
63.	víta skutočnosť, že Súdny dvor prijal niekoľko iniciatív na podporu a zvýšenie udržateľnej mobility svojich zamestnancov a členov vrátane dotácií na verejnú dopravu, dotácií na samoobslužné bicykle, zlepšenia parkovacích zariadení pre bicykle a zlepšených zariadení pre hybridné a elektrické vozidlá;
Medziinštitucionálna spolupráca
64.	víta rozpočtové úspory dosiahnuté prostredníctvom spolupráce s inými inštitúciami a najmä zdieľaných aplikácií a hostingových služieb používaných na základe dohôd o úrovni poskytovaných služieb s Komisiou, ako aj účasti na medziinštitucionálnom obstarávaní, ktoré Súdnemu dvoru umožnili optimalizovať náklady a zdroje;
65.	víta úsilie Európskej siete odbornej justičnej prípravy (ďalej len „EJTN“), pokiaľ ide o odbornú prípravu vnútroštátnych sudcov v oblasti práva EÚ; s uznaním konštatuje, že v súlade s vyhlásením Súdneho dvora nazvaným „Podpora Európskej siete odbornej justičnej prípravy (EJTN) pri vytváraní udržateľnej európskej justičnej kultúry“ sa Súdny dvor a EJTN v roku 2023 snažili dosiahnuť väčšiu rozmanitosť dlhodobých stážistov s cieľom zvyšovať ich počet tak, aby na každý členský štát pripadal jeden stážista; konštatuje, že prijaté opatrenia už boli úspešné, pretože Súdny dvor má stážistov z niektorých členských štátov, ktoré sa predtým aktívne nezúčastňovali na programe; konštatuje, že v roku 2023/2024 bolo ponúknutých 15 platených stáží; vyzýva Súdny dvor, aby ďalej rozvíjal svoje iniciatívy na výmenu poznatkov vrátane spoločných databáz judikatúry a virtuálnych platforiem spolupráce s cieľom podporovať vnútroštátne súdy pri komplexných právnych výkladoch;
66.	zdôrazňuje, že stáže by mali byť platené v súlade s uznesením Európskeho parlamentu zo 14. júna 2023 o kvalitných stážach v Únii (2020/2005(INL)), v ktorom sa požaduje, aby všetky stáže v Európe boli platené; víta, že v súčasnosti všetci stážisti na Súdnom dvore dostávajú počas svojho pobytu grant, najmä od Súdneho dvoru a v niektorých osobitných prípadoch z iných zdrojov; berie na vedomie, že Súdny dvor akceptuje len niekoľko stážistov (menej ako 10 za rok) platených z iných zdrojov a na krátke obdobia (v priemere 2 mesiace); víta skutočnosť, že v takýchto prípadoch administratíva Súdneho dvora dôkladne kontroluje, či títo stážisti dostávajú grant, príspevok alebo odmenu za túto stáž, ktorú vypláca priamo ich zamestnávateľ alebo akademická inštitúcia;
67.	oceňuje, že Súdny dvor plne spolupracuje s úradom OLAF, Dvorom audítorov, EDPS a európskou ombudsmankou; konštatuje, že Súdny dvor v roku 2023 pokračoval v úsilí o zachovanie nadviazaného dialógu s vnútroštátnymi súdmi, a najmä s ústavnými a najvyššími súdmi a že usporiadal celý rad schôdzí vrátane výročnej schôdze s vnútroštátnymi sudcami; nabáda na užšiu spoluprácu medzi Súdnym dvorom a vnútroštátnymi súdmi s cieľom posilniť jednotné uplatňovanie práva Únie; odporúča vytvoriť stály program justičnej výmeny pre sudcov z členských štátov, aby mohli spolupracovať so svojimi náprotivkami zo Súdneho dvora, čím sa podporia najlepšie postupy pri výklade práva Únie;
Komunikácia
68.	konštatuje, že v roku 2023 Súdny dvor posilnil úsilie o nadviazanie komunikácie a spolupráce s občanmi Únie tým, že zvýšil svoj dosah v sociálnych médiách; konštatuje, že oproti predchádzajúcemu roku počet odberateľov na účte Súdneho dvora na LinkedIn na konci roka 2023 vzrástol o 32 % a počet sledovateľov na jeho dvoch účtoch na X (predtým Twitter) o 9 %, zatiaľ čo počet pozretí na jeho kanáli YouTube stúpol o 84,96 %;
69.	víta úsilie Súdneho dvora o posilnenie strategickej komunikácie a transparentnosti vo vzťahu k občanom Únie v súvislosti s jeho súdnymi činnosťami, najmä prostredníctvom dňa otvorených dverí, ponuky pre návštevníkov, najmä osobitných virtuálnych návštev, ktoré v roku 2023 absolvovalo 800 študentov, a prepracovaním zostavovania jeho tlačových správ a online publikácií o záležitostiach, ktoré sú zaujímavé pre médiá alebo majú vplyv na život občanov, tak, aby boli všeobecne prístupné.

